ไทยพาณิชย์ตั้ง‘ญนน์อาทิตย์’ดูโอบริหารแบงก์
บอร์ดไทยพาณิชย์ รักพี่เสียดายน้องเลือก &#8220;ญนน์อาทิตย์&#8221; ขึ้นบริหารธนาคารคู่กัน
3 พ.ย. 2557

บอร์ดไทยพาณิชย์ รักพี่เสียดายน้องเลือก “ญนน์อาทิตย์” ขึ้นบริหารธนาคารคู่กัน
คณะกรรมการ (บอร์ด) ธนาคารไทยพาณิชย์ ได้มีมติที่จะคัดเลือกผู้ที่จะขึ้นมาบริหารธนาคารแทน นางกรรณิกา ชลิตอาภรณ์ กรรมการผู้จัดการใหญ่ ที่จะหมดวาระในเดือน ก.พ. 2558 โดยจะแต่งตั้ง นายญนน์ โภคทรัพย์ รองผู้จัดการใหญ่ กลุ่มลูกค้าบุคคลและกลุ่มลูกค้าธุรกิจ และนายอาทิตย์ นันทวิทยา รองผู้จัดการใหญ่ กลุ่มธุรกิจขนาดใหญ่ ขึ้นมามีตำแหน่งเท่าเทียมกัน และให้รายงานตรงต่อนายวิชิต สุรพงษ์ชัย ประธานคณะกรรมการบริหาร 
“ชื่อตำแหน่งของทั้งสองคนจะแตกต่างกัน ไม่ใช่กรรมการผู้จัดการทั้งคู่ เหมือนที่ธนาคารกสิกรไทยได้ปรับโครงสร้างงานไป แต่ผู้บริหารทั้งสองคนจะรายงานตรงต่อบอร์ดบริหาร ไม่ได้อยู่ใต้บังคับบัญชาซึ่งกันและกันเพื่อแก้ไขปัญหา เนื่องจากบอร์ดคัดเลือกคนใดขึ้นมาแทนนางกรรณิกาก็จะมีอีกคนลาออก เพื่อรักษาบุคลากรที่มีคุณภาพ ก็ต้องตัดสินใจเช่นนี้” แหล่งข่าวจากคณะกรรมการธนาคารไทยพาณิชย์ เปิดเผย
ทั้งนี้ ในเวลา 10.00 น. ธนาคารได้เชิญพนักงานในระดับบริหารทั้งหมดมาประชุมเพื่อรับฟังมติของคณะกรรมการร่วมกัน และให้นโยบายการทำงานแก่ผู้บริหารของธนาคาร 
อย่างไรก็ตาม การแต่งตั้งผู้บริหารใหม่ จะมีผลในเดือน ก.พ. 2558 ซึ่งเป็นช่วงที่นางกรรณิกาหมดวาระในตำแหน่งกรรมการผู้จัดการใหญ่
สำหรับนายอาทิตย์เคยทำงานที่ธนาคารไทยพาณิชย์ ก่อนจะลาออกไปทำงานให้กับธนาคารสแตนดาร์ดชาร์เตอร์ด จนสามารถก้าวขึ้นมาเป็นผู้บริหารระดับสูง ก่อนจะถูกดึงกลับมาที่ไทยพาณิชย์อีกครั้ง โดยดูแลลูกค้ารายใหญ่ วาณิชธนกิจ ส่วน นายญนน์ ถือเป็นนักการตลาดเช่นเดียวกับนางกรรณิกา และมาจาก บริษัท ยูนิลีเวอร์ เช่นกัน โดยรับหน้าที่ดูแลงานในส่วนของลูกค้ารายย่อย ดูแลสินเชื่อบุคคลทั้งหมด
อย่างไรก็ดี ทั้งนายอาทิตย์และนายญนน์ต่างมีจุดแข็งและจุดอ่อนที่ต่างกัน หากเลือกคนใดคนหนึ่งอาจจะทำให้งานในภาพรวมสะดุด ดังนั้นการแต่งตั้งทั้งคู่ให้ทำงานคู่กัน เป็นแนวทางที่ดีที่สุด